*Príloha č. 5 SP*

 **KÚPNA ZMLUVA**

uzatvorená v súlade s § 409 a nasledujúcimi ustanoveniami zákona číslo 513/1991 Zb.

Obchodného zákonníka v znení neskorších predpisov a zákona č. 343/2015 Z. z. o verejnom obstarávaní a o zmene a doplnení niektorých zákonov

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Zmluvné strany:**

**Kupujúci:**

**Fakultná nemocnica Trenčín**

sídlo: Legionárska 28, 911 71 Trenčín

IČO: 00 610 470

DIČ: 2021254631

IČ DPH: SK2021254631

registrácia: Zriaďovacia listina vydaná MZ SR č. 1970/1991-A/VIII-1 zo dňa 14.06.1991

štatutárny orgán- rada riaditeľov v zložení: Ing. Marián Juruš, generálny riaditeľ

JUDr. Marek Šedík, ekonomický riaditeľ

MUDr. Stanislav Pastva, medicínsky riaditeľ

bankové spojenie: Štátna pokladnica, Bratislava

číslo účtu/IBAN: SK23 8180 0000 0070 0028 0438

(ďalej aj len ako „***Kupujúci***“)

**a**

**Predávajúci:**

sídlo:

IČO:

DIČ:

IČ DPH :

Zápis:

štatutárny orgán:

bankové spojenie:

číslo účtu/IBAN:

(ďalej aj len ako „***Predávajúci***“)

**Kupujúci ako verejný obstarávateľ a Predávajúci ako úspešný uchádzač v nadlimitnej verejnej súťaži v súlade so zákonom č. 343/2015 Z. z. o verejnom obstarávaní a o zmene o doplnení niektorých zákonov (ďalej aj len ako „*Zmluvné strany*“) uzatvárajú v súlade s § 409 a nasledujúcimi ustanoveniami zákona č. 513/1991 Zb. Obchodného zákonníka v znení neskorších predpisov nasledovnú Kúpnu zmluvu (ďalej aj len ako „*Zmluva*“):**

**Článok I.**

**Predmet Zmluvy a predmet prevodu**

1. Podkladom na uzavretie Zmluvy je ponuka úspešného uchádzača predložená do nadlimitnej verejnej súťaže na dodanie tovaru pod názvom **„CT prístroj pre vyšetrenie srdca a ciev vrátane päťročného servisu“** vyhlásenej podľa zákona č. 343/2015 Z. z. o verejnom obstarávaní a o zmene a doplnení niektorých zákonov a zverejnenej v Úradnom vestníku EÚ č. S96 pod značkou č. 2019/S 096-231516
2. Predávajúci sa touto Zmluvou zaväzuje dodať Kupujúcemu tovar podľa odseku 3. tohto článku Zmluvy a previesť na neho vlastnícke právo k tomuto tovaru a Kupujúci sa zaväzuje tovar podľa odseku 3. tohto článku Zmluvy prevziať a zaplatiť za tovar dohodnutú kúpnu cenu.
3. Tovarom sa pre účely tejto Zmluvy rozumie **CT prístroj pre vyšetrenie srdca a ciev – 1 ks**(ďalej aj len ako „***Tovar***“), podľa podrobnej špecifikácie uvedenej v Prílohe č.1 – „Cena predmetu zmluvy“ a v Prílohe č. 2 –„Opis technicko-medicínskych parametrov a vlastností“, ktoré sú neoddeliteľnou súčasťou tejto Zmluvy, vrátane jeho dopravy do sídla Kupujúceho, inštalácie, uvedenia do prevádzky, zaškolenia obsluhy a zabezpečenia päťročného záručného servisu. Dodaný Tovar musí byť v súlade s príslušnými predpismi riadne označený údajmi o výrobcovi a tovare, pričom jeho dodávka sa zrealizuje v obale, ktorý zabezpečí jeho bezpečnú prepravu.
4. Predávajúci prehlasuje, že je vlastníkom Tovaru a je oprávnený s ním nakladať za účelom jeho predaja podľa tejto Zmluvy.
5. Dodávka tovaru zahŕňa dodanie Tovaru do miesta plnenia, jeho vyloženie v mieste plnenia, vybalenie a likvidáciu obalov, jeho inštaláciu, odskúšanie a uvedenie do prevádzky, základné zaškolenie zamestnancov Kupujúceho týkajúce sa obsluhy, údržby a ošetrovania Tovaru (resp. jeho častí), predloženie príslušnej technickej a sprievodnej dokumentácie k Tovaru, a to najmä, nie však výlučne: návodu na použitie/ obsluhu prístroja v slovenskom príp. v českom jazyku, záručný list, vypracovanie a predloženie preberacieho protokolu, inštalačného protokolu, protokolu o zaškolení zamestnancov Kupujúceho.
6. Predávajúci je povinný v rámci dodávky Tovaru predložiť Technologický projekt pre potrebné stavebné úpravy pracovísk, ktorého súčasťou je aj: statický posudok transportnej trasy, statické posudky miesta inštalácie zariadenia, základné požiadavky na elektroinštalácie a rozvádzače, a projekt radiačnej ochrany (ďalej aj len ako „***Technologický projekt***“), a to v lehote najneskôr do 30 dní od účinnosti tejto Zmluvy.
7. Predmetom tejto Zmluvy je tiež záväzok Predávajúceho poskytovať dohodnuté služby k dodanému Tovaru počas záručnej doby v trvaní piatich (5) rokov odo dňa, kedy je Tovar uvedený do prevádzky. Bližšia špecifikácia služieb v rámci záručnej doby je uvedená v článku IV. tejto Zmluvy.
8. Nakoľko dodávka Predávajúceho podľa tejto Zmluvy zahŕňa aj dodávku softvéru, resp. pri poskytovaní služieb Predávajúcim podľa tejto Zmluvy môže dôjsť k vytvoreniu diela, ktoré môže byť predmetom práv duševného vlastníctva platí, že Predávajúci dňom podpisu preberacieho protokolu udeľuje Kupujúcemu nevýhradnú licenciu na jeho použitie, v neobmedzenom rozsahu, na celú dobu trvania majetkových práv autora a na účel, na ktorý bol softvér alebo dielo vytvorené. Predávajúci súhlasí, aby Kupujúci udelil sublicenciu tretím osobám na použitie softvéru alebo diela rovnakým spôsobom, v rovnakom rozsahu, na rovnaký čas a za rovnakých podmienok, ako je licencia udelená na základe tejto Zmluvy Kupujúcemu. Licencia sa udeľuje odplatne, pričom odmena za jej poskytnutie, ako aj odmena za udelenie súhlasu na udelenie sublicencie je už zahrnutá v kúpnej cene dohodnutej v článku III. tejto Zmluvy. Udelená licencia a právo udeliť sublicenciu nebudú skončením platnosti tejto Zmluvy dotknuté. Vyššie uvedené ustanovenie sa nevzťahuje na štandardný softvér tretích strán (OEM, krabicový, predinštalovaný na tovare). Pre štandardný softvér tretích strán platia licenčné podmienky výrobcu softvéru.
9. Pre odstránenie pochybností platí, že súčasťou dodávky Tovaru podľa tejto Zmluvy nie sú stavebné úpravy potrebné pre dodávku Tovaru, ktoré je povinný zabezpečiť Kupujúci. Rovnako sa Kupujúci zaväzuje poskytnúť Predávajúcemu súčinnosť v rozsahu potrebnom pre riadne a včasné splnenie dodávky Predávajúceho podľa tejto Zmluvy a v súlade s Technologickým projektom Predávajúceho podľa odseku 6. tohto článku Zmluvy, pričom uvedené zahŕňa najmä:
	1. realizačný projekt stavby (elektroprojekt, projekt vzduchotechniky, posúdenie statiky, sanita ...),
	2. príprava transportnej trasy
	3. vybúranie transportných otvorov,
	4. statické podopretie transportnej trasy,
	5. príprava transportnej plošiny a príprava stavebného otvoru (v prípade potreby),
	6. demontáž a spätná montáž okien a dverí,
	7. ukotvenie platne stropného statívu v zmysle statického posudku o strop,
	8. zabezpečenie potrebných paramatrov elektrickej siete pre Tovar,
	9. dodávka a realizácia technologického rozvádzača Tovaru

**Článok II.**

**Dodacie podmienky**

1. Predávajúci sa zaväzuje dodať Tovar Kupujúcemu najneskôr do deväťdesiatich (90) pracovných dní od účinnosti tejto Zmluvy. Zmluvné strany sa dohodli, že v prípade, ak Predávajúci túto svoju povinnosť nesplní riadne a včas, je Kupujúci oprávnený od tejto Zmluvy odstúpiť.
2. Konkrétny termín dodania Tovaru oznámi Predávajúci Kupujúcemu najmenej dva (2) pracovné dni vopred, a to kontaktnej osobe Kupujúceho.
3. Kontaktnou osobou Kupujúceho pre preberanie Tovaru je:

Mária Mareková, oddelenie centrálneho nákupu a verejného obstarávania

 tel.: +421 32 6566 838, 0905/871792, e-mail: maria.marekova@fntn.sk

1. Kontaktnou osobou Predávajúceho je:

................................................................................

tel.: ......................................., e-mail: ..........................................

1. Miestom dodania Tovaru je:

 Fakultná nemocnica Trenčín, Legionárska 28 , 911 71 Trenčín, Slovenská republika (ďalej aj len „***miesto dodania***“ ).

1. Kupujúci za účelom prevzatia Tovaru zabezpečí v mieste dodania prístup pre osoby poverené Predávajúcim na čas nevyhnutne potrebný na vyloženie, kompletizáciu a inštaláciu Tovaru.
2. Predávajúci je povinný Tovar nainštalovať a uviesť do prevádzky bezodkladne, najneskôr však do desať (10) pracovných dní odo dňa jeho doručenia Kupujúcemu do miesta dodania, a to na vlastné náklady; lehota uvedená v ods. 1 tohto článku Zmluvy tým nie je dotknutá. V prípade, že priestory inštalácie Tovaru nie sú pripravené v zmysle Technologického projektu, lehota inštalácie sa môže adekvátne predĺžiť a Predávajúci tak nie je v omeškaní.
3. Riadnym dodaním Tovaru sa rozumie riadne uvedenie Tovaru do prevádzky Predávajúcim v mieste dodania Tovaru a základné zaškolenie určených zamestnancov Kupujúceho, ktorého predmetom bude oboznámenie sa s obsluhou, údržbou a ošetrovaním dodaného Tovaru a predloženie príslušnej dokumentácie v súlade s článkom I. odsek 5 a 6 tejto Zmluvy. Tovar bude Predávajúcim odovzdaný a Kupujúcim prevzatý aj v prípade, že v inštalačnom protokole budú uvedené vady a nedorobky, ktoré samy osebe a/alebo v spojení s inými vadami nebránia úplnej, riadnej, plynulej a bezpečnej prevádzke Tovaru. Tieto zjavné vady a nedorobky musia byť uvedené v inštalačnom protokole Tovaru so stanovením termínu ich odstránenia, a to najneskôr do dvadsať (20) pracovných dní od podpisu inštalačného protokolu oboma zmluvnými stranami.
4. Kupujúci je povinný pri dodaní Tovaru vykonať jeho fyzické prevzatie a bezodkladne reklamovať prípadnú nekompletnosť, alebo uplatniť práva zo zjavnej vady Tovaru, najneskôr však do pätnástich (15) kalendárnych dní odo dňa dodania Tovaru.
5. Práva z vád Tovaru podľa predchádzajúceho odseku tohto článku Zmluvy, resp. neúplnosť dodávky Kupujúci uplatní voči Predávajúcemu písomne (t.j. reklamácia Tovaru).
6. Kupujúci je oprávnený odmietnuť prevzatie tovaru, ak technické a úžitkové parametre dodaného Tovaru nezodpovedajú dohodnutej technickej špecifikácií tovaru (Príloha č. 2 – „Opis technicko-medicínskych a funkčných parametrov a vlastností“ k tejto Zmluve), ak je dodávka neúplná, prípadne Tovar nie je plne funkčný, alebo má iné zjavné vady. Technická špecifikácia Tovaru dohodnutá v tejto Zmluve musí byť zhodná s tovarom uvedeným v ponuke predloženej Predávajúcim vo verejnom obstarávaní.
7. O inštalácií a uvedení Tovaru do prevádzky a jeho kompletnom odovzdaní a prevzatí vyhotovia a podpíšu Zmluvné strany v mieste dodania inštalačný a preberací protokol.
8. Zaškolenie zamestnancov Kupujúceho s obsluhou, údržbou a ošetrovaním dodaného Tovaru je Predávajúci povinný realizovať najneskôr pri uvedení Tovaru do prevádzky v mieste dodania. O zaškolení spíšu Zmluvné strany protokol o zaškolení.
9. Kupujúci nadobúda vlastnícke právo k Tovaru a prechádza na neho nebezpečenstvo škody na Tovare momentom protokolárneho prevzatia Tovaru.

**Článok III.**

**Kúpna cena a platobné podmienky**

1. Kúpna cena Tovaru, vrátane rozpisu jednotlivých položiek Tovaru v prípade, ak je to relevantné, je stanovená vzájomnou dohodou Zmluvných strán podľa zákona č. 18/1996 Z. z. o cenách v znení neskorších predpisov a je uvedená v Prílohe č. 1 – „Celková zmluvná cena“, ktorá tvorí neoddeliteľnú súčasť tejto Zmluvy.
2. Kúpna cena podľa tohto článku Zmluvy, je cenou za nový, kompletný a úplne funkčný Tovar bez akýchkoľvek právnych a faktických vád. V kúpnej cene je zahrnuté: cena tovaru, clo, dopravné náklady, náklady na inštaláciu a uvedenie do prevádzky, zaškolenie zamestnancov, príslušná technická a sprievodná dokumentácia, príslušný software, licencie, opravy, údržba, dodávka a výmena náhradných dielov Tovaru počas záručnej doby, zabezpečenie komplexného záručného servisu a všetky ostatné finančné náklady spojené s dodaním Tovaru Kupujúcemu.
3. Celková cena za celý predmet prevodu – Tovar podľa článku I. odsek 3. tejto Zmluvy je vo výške:

Cena bez DPH: .................... €

Sadzba DPH vo výške 20%: .................... €

Cena s DPH: .................... €

(slovom: .......................................................... ,- EUR)

1. Kupujúci je povinný uhradiť kúpnu cenu za Tovar podľa tohto článku Zmluvy na základe faktúry riadne vystavenej Predávajúcim a doručenej Kupujúcemu. Predávajúci je oprávnený vystaviť faktúru po riadnom dodaní Tovaru podľa článku II. odsek 8. tejto Zmluvy.
2. Faktúra musí obsahovať náležitosti podľa platných právnych predpisov a tejto Zmluvy. Prílohou faktúry vystavenej Predávajúcim musí byť preberací protokol, inštalačný protokol a protokol o zaškolení obsluhy. V prípade, že doručená faktúra nebude vystavená správne, je Kupujúci oprávnený predmetnú faktúru vrátiť Predávajúcemu na opravu alebo doplnenie. Predávajúci je povinný vystaviť novú faktúru a doručiť ju Kupujúcemu, pričom lehota splatnosti plynie až od doručenia riadne vystavenej faktúry.
3. Splatnosť faktúry je 60 dní odo dňa jej doručenia Kupujúcemu, a to výlučne bezhotovostným prevodom na bankový účet Predávajúceho. Zmluvné strany sa dohodli, že kúpna cena sa považuje za zaplatenú pripísaním kúpnej ceny na bankový účet Predávajúceho.
4. Kupujúci prehlasuje, že kúpna cena za Tovar bude uhradená z externých finančných zdrojov, t. j. z kapitálových výdavkov Ministerstva zdravotníctva Slovenskej republiky. Kupujúci si vyhradzuje právo odstúpiť od tejto Zmluvy, ak mu nebudú pridelené finančné prostriedky na Tovar z kapitálových výdavkov Ministerstva zdravotníctva Slovenskej republiky.

**Článok IV.**

**Zodpovednosť za vady a záručná doba**

1. Predávajúci zodpovedá za to, že vlastnosti Tovaru počas záručnej doby zostanú nezmenené a funkčnosť dodaného Tovaru nebude nijakým spôsobom obmedzená a Tovar bude možné bez obmedzenia užívať na účel, na ktorý je určený. Zmluvné strany sa dohodli, že záručná doba je päť (5) rokov; táto záručná doba začína plynúť odo dňa podpísania inštalačného protokolu (od uvedenia Tovaru do prevádzky). Predávajúci zodpovedá za to, že Tovar je dodaný podľa podmienok tejto Zmluvy, v súlade s predloženou ponukou vo verejnom obstarávaní a podľa platných právnych predpisov a počas záručnej doby bude mať vlastnosti dohodnuté v tejto Zmluve. Záručná doba sa predlžuje automaticky o dobu, po ktorú Tovar nemohol byť počas záručnej doby plne používaný z dôvodu poruchy resp. z dôvodu akejkoľvek faktickej, či právnej vady na Tovare.
2. Predávajúci sa zaväzuje po dobu päť (5) rokov od doby inštalácie Tovaru zabezpečiť na Tovare komplexný záručný servis.
3. Komplexný záručný servis predstavuje súbor opatrení, ktoré bude v rámci ceny za Tovar podľa tejto Zmluvy vykonávať Predávajúci po dobu trvania záručnej doby na Tovare za účelom bezporuchovej prevádzky Tovaru a za účelom udržania všetkých parametrov uvedených v Prílohe č. 2 - „Opis technicko-medicínskych parametrov a vlastností“. Opatreniami sa rozumie najmä, nie však výlučne:
	1. oprava vád a porúch Tovaru, t. j. uvedenie Tovaru do stavu plnej využiteľnosti vzhľadom k jeho technickým parametrom,
	2. dodávka a výmena všetkých potrebných náhradných dielov a súčiastok v prípade ich poruchy, ktoré sami o sebe majú kratšiu dobu životnosti alebo kratšiu záručnú dobu, ako je záručná doba poskytovaná Predávajúcim,
	3. vykonanie štandardných vylepšení Tovaru podľa rozhodnutia Predávajúceho vrátane vykonania aktualizácií , t. j. update softvérového vybavenie Tovaru,
	4. dodávky a zabudovanie náhradných dielov, ktoré sú potrebné k riadnej a bezporuchovej prevádzke Tovaru, vrátane demontáže, odvozu a likvidácie použitého a nepotrebného spotrebného materiálu, náplní a náhradných dielov,
	5. vykonanie validácií a kalibrácií Tovaru, resp. jeho relevantných častí,
	6. vykonanie pravidelných technických kontrol a prehliadok vo výrobcom predpísanom rozsahu a intervale podľa servisného manuálu, pričom poslednú takúto kontrolu je Predávajúci povinný vykonať mesiac pred uplynutím záručnej doby a bezplatne odstrániť všetky zistené vady a nedostatky s výnimkou vád uvedených v odseku 5. tohto článku Zmluvy,
	7. vykonanie ďalších servisných úkonov a činností v súlade s príslušnou právnou úpravou a aplikovateľnými normami,
	8. práce (servisné) hodiny a dojazdy servisných technikov Predávajúceho do miesta dodania Tovaru v rámci zabezpečenia záručného servisu,
	9. vykonanie akýchkoľvek neplánovaných opráv a údržby, ktoré nevyplývajú zo servisného plánu výrobcu Tovaru, ak takáto oprava je nevyhnutná za účelom zabezpečenia prevádzky Tovaru, vrátane generálnej opravy,
	10. technicko- organizačná pomoc a poradenstvo pri prevádzkovaní Tovaru prostredníctvom klientskeho pracoviska Predávajúceho uvedeného v odseku 10. tohto článku Zmluvy, a to v rozsahu najviac 10 hodín v jednom kalendárnom mesiaci, v prípade služby poradenstva sa táto bude poskytovať v pracovnom čase od 7.00 hod do 15.30 hod počas pracovných dní.
4. Práva zo zodpovednosti za vady, ktoré sa vyskytnú počas trvania záručnej doby musí Kupujúci uplatniť u Predávajúceho v záručnej dobe, inak zanikajú.
5. Záruka na Tovar podľa tohto článku Zmluvy platí za predpokladu, že Kupujúci Tovar používa a obsluhuje s príslušnou starostlivosťou podľa inštrukcií Predávajúceho obsiahnutých v priloženej dokumentácii. Predávajúci neručí za vady, ktoré spôsobí Kupujúci neodbornou manipuláciou, resp. používaním v rozpore s návodom na obsluhu a za vady, ktoré vzniknú v dôsledku živelnej pohromy, vyššej moci alebo vandalizmu.
6. Predávajúci sa zaväzuje mať k dispozícii minimálne jedného odborne vyškoleného servisného technika, ktorý bude vykonávať servis a ktorý vlastní platné osvedčenie – certifikát o odbornom vyškolení vydaný výrobcom resp. oprávneným zástupcom výrobcu Tovaru. V záručnej dobe sa Predávajúci zaväzuje bezplatne odstrániť všetky vady dodaného Tovaru a je povinný v prípade, ak opravu alebo preventívnu servisnú prehliadku Tovaru bude potrebné vykonať mimo miesta dodania Tovaru, zabezpečiť dopravu Tovaru na miesto vykonania opravy alebo preventívnej servisnej prehliadky na vlastné náklady; uvedené platí aj pre vrátenie Tovaru späť na miesto dodania.
7. Počas záručnej doby sa Predávajúci, resp. ním poverený servisný technik v prípade vady/poruchy Tovaru dostaví na opravu maximálne do 12 hodín od nahlásenia vady/poruchy Tovaru v pracovný deň medzi 07.00 hod a 15.30 hod, resp. do 12.00 hod nasledujúceho pracovného dňa, pokiaľ bola vada nahlásená po 15.30 hod pracovného dňa alebo počas mimopracovného dňa. Predávajúci je povinný odstrániť vady/poruchy Tovaru alebo zabezpečiť opravu vadného Tovaru, t.j. zabezpečiť jeho plné sfunkčnenie najneskôr do dvoch (2) pracovných dní od nástupu na opravu bez potreby náhradných dielov potrebných pre uvedenie Tovaru do prevádzky, do siedmich (7) pracovných dní od nástupu na opravu pri potrebe dodania náhradných dielov zo Slovenska potrebných pre uvedenie Tovaru do prevádzky a do pätnástich (15) pracovných dní od nástupu na opravu pri potrebe dodania náhradných dielov zo zahraničia potrebných pre uvedenie Tovaru do prevádzky.
8. V prípade, ak odstránenie vady nevyžaduje príchod servisného technika Predávajúceho do miesta inštalácie Tovaru, je Predávajúci oprávnený začať odstraňovať vadu formou vzdialeného prístupu v lehote najneskôr do 12 hodín od nahlásenia vady/poruchy Tovaru v pracovný deň medzi 07.00 hod a 15.30 hod, resp. do 12.00 hod nasledujúceho pracovného dňa, pokiaľ bola vada nahlásená po 15.30 hod pracovného dňa alebo počas mimopracovného dňa.
9. Predávajúci je povinný nastúpiť na odstránenie vady a túto vadu odstrániť a uviesť Tovar do bežnej prevádzky v lehotách uvedených v odsekoch 7. a 8. tohto článku Zmluvy. V prípade nedodržania niektorej z uvedených lehôt, má Kupujúci právo požadovať od Predávajúceho za každé jedno porušenie zmluvnú pokutu za nedodržanie lehôt spojených so zárukou vo výške podľa článku V. odseku 2. a 3 tejto Zmluvy.
10. Kupujúci sa zaväzuje, že reklamácie resp. svoje nároky z vád/porúch Tovaru uplatní prostredníctvom klientskeho pracoviska Predávajúceho na tel./ faxovom čísle : ..................alebo e-mailom na adrese:............................... V oznámení, resp. reklamácii vady Tovaru podľa tejto Zmluvy je Kupujúci povinný každú jednotlivú vadu, resp. nedostatok špecifikovať (označenie vady a miesta, kde sa vada nachádza a stručný popis, ako sa vada prejavuje).
11. V prípade, ak komunikačným kanálom klientskeho pracoviska Predávajúceho je emailová komunikácia, za moment nahlásenia vady sa považuje moment prijatia emailovej správy Predávajúcim. V prípade, ak komunikačným kanálom klientskeho pracoviska Predávajúceho je fax, za moment nahlásenia vady sa považuje moment prijatia faxovej správy Predávajúcim. V prípade, ak komunikačným kanálom klientskeho pracoviska Predávajúceho je telefónna linka, za moment nahlásenia vady sa považuje moment spätného telefonického alebo emailového potvrdenia Kupujúcemu a jeho evidencia, vrátane mena oznamovateľa, telefónneho čísla pre potvrdenie a stručného opisu vady.

**Článok V.**

**Zmluvné sankcie a zodpovednosť za škodu**

1. V prípade omeškania Predávajúceho s riadnym dodaním Tovaru, má Kupujúci nárok na zmluvnú pokutu vo výške 0,1 % z kúpnej ceny Tovaru bez DPH za každý aj začatý deň omeškania s riadnym dodaním Tovaru.
2. V prípade omeškania Predávajúceho s nástupom na opravu podľa článku IV. odsek 7. a odsek 8. tejto Zmluvy, má Kupujúci nárok na zmluvnú pokutu vo výške 100,- EUR (slovom: jednosto eur) za každú začatú hodinu omeškania s nástupom na opravu.
3. V prípade omeškania Predávajúceho s odstránením vady Tovaru podľa článku IV. odsek 7. tejto Zmluvy má Kupujúci nárok na zmluvnú pokutu vo výške 300,- EUR (slovom: tristo eur) za každý deň omeškania s odstránením vady Tovaru.
4. Uplatnením uvedených zmluvných sankcií nie je dotknuté právo Kupujúceho na náhradu škody, a to vo výške presahujúcej zmluvnú pokutu.
5. Zaplatenie zmluvnej pokuty nezbavuje Predávajúceho povinnosti dodať príslušné omeškané plnenie v zmysle tejto Zmluvy.
6. Každá zmluvná strana zodpovedá za priamu škodu spôsobenú druhej zmluvnej strane v súvislosti s plnením tejto Zmluvy.
7. Vzniknutá škoda bude poškodenej zmluvnej strane uhradená za predpokladu riadneho preukázania jej vzniku, výšky, porušenia zmluvnej povinnosti a príčinnej súvislosti medzi týmto porušením a vznikom škody, ak navrátenie do pôvodného stavu nie je možné.
8. Žiadna zmluvná strana nebude zodpovedná druhej zmluvnej strane za nesplnenie alebo omeškanie s plnením svojich zmluvných záväzkov, ak takéto neplnenie bude vychádzať celkom alebo čiastočne z okolností vylučujúcich zodpovednosť, uvedené sa vzťahuje aj na zmluvné pokuty, ktoré v prípade okolností vylučujúcich zodpovednosť nebudú žiadnou zo zmluvných strán uplatňované. Pre účely tejto Zmluvy sa za okolnosti vylučujúce zodpovednosť – vyššiu moc považujú prípady, ktoré nie sú závislé od vôle zmluvných strán, a zmluvné strany ich nemôžu ovplyvniť, napr. vojna, mobilizácia, povstanie, živelné pohromy atď. Ak sa splnenie tejto Zmluvy stane nemožným v dôsledku vyskytnutia sa vyššej moci, zmluvná strana, ktorá sa bude chcieť na vyššiu moc odvolať, je povinná do dvoch mesiacov od vyskytnutia sa vyššej moci požiadať ďalšiu zmluvnú stranu o úpravu Zmluvy v tej časti, ktorá bola vyskytnutím sa prípadu vyššej moci dotknutá. Ak nedôjde k dohode, má zmluvná strana, ktorá sa odvolala na vyššiu moc, právo odstúpiť od Zmluvy. Účinky odstúpenia nastanú dňom doručenia oznámenia o odstúpení.
9. Žiadna zmluvná strana nebude zodpovedná druhej zmluvnej strane za nesplnenie alebo omeškanie s plnením svojich zmluvných záväzkov, ak takéto omeškanie alebo neplnenie bude spôsobené v dôsledku neposkytnutia súčinnosti druhou zmluvnou stranou.

**Článok VI.**

**Odstúpenie od Zmluvy**

1. Omeškanie Predávajúceho podľa článku V. odseku 1., 2. a 3. tejto Zmluvy predstavuje nepodstatné porušenie zmluvných povinností Predávajúceho a zakladá právo Kupujúceho na odstúpenie od Zmluvy v súlade s § 346 a nasledujúcimi ustanoveniami zákona č. 513/1991 Zb. Obchodného zákonníka v znení neskorších predpisov.
2. Odstúpenie podľa predchádzajúceho odseku tohto článku Zmluvy, ako aj podľa článku III. odsek 7, článku V. odsek 8 a článku VIII. odsek 7. Zmluvy, ako aj odstúpenie od tejto Zmluvy z iných dôvodov, je účinné dňom doručenia písomného oznámenia o odstúpení od Zmluvy druhej zmluvnej strane. V prípade pochybností sa má za to, že oznámenie o odstúpení bolo doručené tretí deň odo dňa jeho zaslania poštou doporučene na adresu sídla druhej zmluvnej strany, pričom deň odoslania sa do tejto lehoty nezapočítava. Odstúpením od Zmluvy nie je dotknuté právo na náhradu škody a na úhradu zmluvnej pokuty, na ktoré vznikol nárok pred odstúpením od Zmluvy.

**Článok VII.**

**Osobitné dojednania Zmluvných strán**

1. Kupujúci sa zaväzuje poskytnúť Predávajúcemu v rozsahu nevyhnutnom pre riadne a včasné splnenie predmetu tejto Zmluvy na jeho žiadosť nevyhnutnú súčinnosť v čase a spôsobom požadovaným Predávajúcim.
2. Zmluvné strany sa zaväzujú oznámiť si navzájom akékoľvek zmeny údajov dôležitých pre bezproblémové plnenie Zmluvy, a to najmä údajov uvedených v záhlaví tejto Zmluvy, príp. iných kontaktných údajov vymedzených v tejto Zmluve.
3. Zmluvné strany sa dohodli, že Predávajúci v postavení veriteľa nepostúpi akúkoľvek svoju pohľadávku z tejto Zmluvy tretej osobe bez predchádzajúceho písomného súhlasu dlžníka- Kupujúceho. Písomný súhlas Kupujúceho s týmto úkonom je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva SR. Súhlas dlžníka s postúpením pohľadávok veriteľa podľa predchádzajúcej vety nie je potrebný pri postúpení pohľadávok veriteľov financovaných z kapitálových prostriedkov Ministerstva zdravotníctva SR alebo eurofondov. V prípade, že dôjde zo strany Predávajúceho k porušeniu tejto povinnosti a svoje práva a povinnosti z tejto Zmluvy postúpi tretej osobe, bude toto postúpenie v súlade s § 39 zákona č. 40/1964 Zb. Občiansky zákonník, považované za neplatné.
4. Predávajúci sa zaväzuje, že
5. nevyužije žiadne informácie, ktoré zistí alebo s prihliadnutím na okolnosti by mohol zistiť pri plnení predmetu tejto Zmluvy vo svoj prospech, ani v prospech tretích osôb, a to jednak počas trvania tohto zmluvného vzťahu, ako aj po ukončení platnosti tejto Zmluvy;
6. informácie a podklady poskytnuté Kupujúcim alebo tretími osobami pre plnenie predmetu tejto Zmluvy nepoužije na iný účel ako je plnenie tejto Zmluvy.

**Článok VIII.**

**Subdodávky**

1. Predávajúci môže zabezpečiť časť plnenia predmetu zmluvy prostredníctvom svojich subdodávateľov.
2. Predávajúci garantuje spôsobilosť subdodávateľov pre plnenie predmetu zmluvy.
3. Predávajúci zodpovedá za celé a riadne plnenie zmluvy počas celého trvania zmluvného vzťahu s Kupujúcim a to bez ohľadu na to, či Predávajúci použil subdodávky alebo nie, v akom rozsahu a za akých podmienok. Kupujúci nenesie akúkoľvek zodpovednosť voči subdodávateľom Predávajúceho.
4. Predávajúci je povinný oznámiť Kupujúcemu akúkoľvek zmenu údajov o subdodávateľovi, do piatich (5) pracovných dní odo dňa, kedy táto skutočnosť nastala.
5. Predávajúci má právo na zmenu subdodávateľa alebo na doplnenie nového subdodávateľa vo vzťahu k plneniu, ktorého sa táto Zmluva týka.
6. Predávajúci je povinný do piatich (5) pracovných dní odo dňa uzatvorenia zmluvy so subdodávateľom, alebo v deň nástupu subdodávateľa (podľa toho, ktorá skutočnosť nastane neskôr), predložiť aktualizovaný zoznam subdodávateľov, ktorý musí obsahovať minimálne identifikáciu subdodávateľa, predmet subdodávky, predpokladaný podiel zákazky zadávaný subdodávateľom a osobu oprávnenú konať za subdodávateľa (meno a priezvisko, tel. kontakt).
7. Predávajúci vyhlasuje, že v prípade, ak bude plniť predmet plnenia tejto Zmluvy prostredníctvom subdodávateľov, ktorí majú povinnosť zapisovať sa do registra v zmysle ZoRPVS, že títo budú v čase uzavretia tejto Zmluvy v registri zapísaní. V prípade, ak počas platnosti tejto Zmluvy dôjde k právoplatnému výmazu subdodávateľa z registra, je predávajúci povinný okamžite ukončiť plnenie tejto zmluvy prostredníctvom takéhoto subdodávateľa.
8. Porušenie povinností Predávajúceho uvedených v tomto článku Zmluvy sa považuje za podstatné porušenie zmluvných povinností a zakladá právo Kupujúceho na odstúpenie od Zmluvy.

**Článok IX.**

**Záverečné ustanovenia**

1. Zmluvné strany sa dohodli, že túto Zmluvu je možné zmeniť alebo doplniť len formou písomných dodatkov pri dodržaní podmienok podľa § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, na ktorých platnosť sa vyžaduje, aby boli riadne potvrdené a podpísané oprávnenými zástupcami Zmluvných strán. K návrhom dodatkov k tejto Zmluve sa Zmluvné strany zaväzujú vyjadriť písomne, v lehote 14 dní od doručenia návrhu dodatku. Po tú istú dobu je týmto návrhom viazaná zmluvná strana, ktorá ho podala.
2. Právne vzťahy neupravené touto Zmluvou sa riadia najmä príslušnými ustanoveniami zákona č. 513/1991 Zb. Obchodného zákonníka, v znení neskorších predpisov a súvisiacimi platnými právnymi predpismi Slovenskej republiky.
3. Zmluvné strany sa dohodli, že všetky rozpory vyplývajúce z plnenia Zmluvy, budú riešiť predovšetkým dohodou a vzájomným rokovaním. Až v prípade, ak nedôjde k dohode, uplatní ktorákoľvek zo zmluvných strán svoje práva zo Zmluvy na príslušnom súde Slovenskej republiky.
4. Každé ustanovenie tejto Zmluvy sa, pokiaľ je to možné, interpretuje tak, že je účinné a platné podľa platných právnych predpisov. Pokiaľ by však niektoré ustanovenie tejto Zmluvy bolo podľa platných právnych predpisov nevymožiteľné alebo neplatné, bude neúčinné iba v rozsahu tejto nevymožiteľnosti alebo neplatnosti a ostatné ustanovenia tejto Zmluvy budú i naďalej záväzné a v plnom rozsahu platné a účinné. V prípade takejto nevymožiteľnosti alebo neplatnosti budú Zmluvné strany v dobrej viere rokovať, aby sa dohodli na zmenách alebo doplnkoch tejto

Zmluvy, ktoré sú potrebné na realizáciu zámerov tejto Zmluvy z hľadiska tejto nevymožiteľnosti alebo neplatnosti.

1. Zmluvné strany sa dohodli, ak nie je v tejto Zmluve pri jednotlivých úkonoch ustanovené inak, že akékoľvek oznámenia, správy a pod. (ďalej aj len ako „***Oznámenia***“) týkajúce sa tejto Zmluvy, si Zmluvné strany budú doručovať niektorým z nasledovných spôsobov: osobne, doporučeným listom s doručenkou, kuriérom, faxom alebo emailom na adresy Zmluvných strán a kontaktné údaje uvedené v záhlaví a texte tejto Zmluvy. V prípade, ak zmluvná strana doručuje formou doporučeného listu s doručenkou a zmluvná strana, ktorej je Oznámenie adresované, jeho prijatie odmietne alebo iným spôsobom jeho prijatiu zabráni (neoznámením zmeny jej adresy alebo iných kontaktných údajov), považuje sa na účely tejto Zmluvy za preukázané doručenie vrátenie nedoručenej zásielky odosielateľovi podľa poslednej známej adresy takejto zmluvnej strany. To platí aj vtedy, ak je v tejto Zmluve začiatok dohodnutej lehoty viazaný na okamih doručenia písomnosti. V takomto prípade sa za okamih doručenia považuje okamih vrátenia nedoručenej zásielky odosielateľovi. Za poslednú známu adresu zmluvnej strany sa považuje adresa pozostávajúca z označenia obce, názvu ulice alebo verejného priestranstva (ak je obec členená na ulice a inak označované verejné priestranstvá), súpisného, popr. i orientačného čísla a poštového smerovacieho čísla a v prípade, ak ide o adresu mimo Slovenskej republiky i označenie štátu, oznámená písomne inej zmluvnej strane, inak adresa, ktorá je uvedená pri každej zo zmluvných strán v záhlaví tejto Zmluvy. Ak niektorá zo Zmluvných strán v súlade a za podmienok uvedených v tejto Zmluve oznámi inej Zmluvnej strane zmenu adresy, považuje sa za poslednú známu adresu táto oznámená adresa, a to vždy tá, ktorá bola oznámená najneskôr. Pre účely tejto Zmluvy budú Oznámenia považované za doručené dňom:
* potvrdenia doručenia adresátom, alebo dňom odmietnutia prevzatia zásielky adresátom, ak sa doručuje osobne, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje kuriérom, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje doporučenou poštovou zásielkou s doručenkou alebo
* potvrdenia prenosu faxovej správy, ak sa doručuje faxom, alebo
* potvrdenia doručenia emailu adresátom, a v prípade, ak k potvrdeniu doručenia emailu nedôjde ani nasledujúci deň po jeho odoslaní, dňom nasledujúcim po dni odoslania emailu, ak sa doručuje emailom.
1. Zmluvné strany sa zaväzujú, že sa budú počas realizácie tejto Zmluvy oboznamovať o všetkých skutočnostiach spôsobilých mať vplyv na realizáciu práv a povinností vyplývajúcich z právnych vzťahov založených touto Zmluvou. Zmluvné strany sa tiež zaväzujú, že bez zbytočného odkladu, najneskôr však v lehote 30 dní, sa budú vzájomne oboznamovať o všetkých skutočnostiach spôsobilých mať vplyv na práva a právom chránené záujmy inej zmluvnej strany.
2. Zmluvné strany vyhlasujú, že ich zmluvná voľnosť nie je obmedzená, ich zmluvné prejavy sú určité a zrozumiteľné. Zmluva je uzavretá za vzájomne dohodnutých podmienok, nie v tiesni, omyle alebo za nápadne nevýhodných podmienok.
3. Zmluva je vyhotovená v šiestich (6) vyhotoveniach, pre každú zmluvnú stranu po troch (3) vyhotoveniach.
4. Zmluva nadobúda platnosť dňom jej podpísania Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky.
5. Neoddeliteľnou súčasťou zmluvy sú prílohy:
6. Prílohe č.1 –  Cena predmetu zmluvy
7. Príloha č. 2 – Opis technicko-medicínskych parametrov a vlastností
8. Príloha č. 3 – Vyhlásenie uchádzača o subdodávkach

**[Podpisy Zmluvných strán sa nachádzajú na nasledujúcej strane tejto Zmluvy]**

V Trenčíne, dňa ...................... V .................................., dňa ......................

|  |  |
| --- | --- |
| **Za Kupujúceho :** | **Za Predávajúceho :** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Ing. Marián Juruš**generálny riaditeľFakultná nemocnica Trenčín |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |
| **JUDr. Marek Šedík**ekonomický riaditeľFakultná nemocnica Trenčín |  |